El foment, la defensa i la millora de la qualitat dels productes alimentaris, que gaudeixen d'unes característiques diferencials i de qualitat, han estat prioritats de l'Administració.
Per aquest motiu, el Departament d'Agricultura, Alimentació i Acció Rural dóna suport als productes que segueixen un programa comunitari i nacional de qualitat, concretament els productes que gaudeixen d'un distintiu comunitari de denominació d'origen protegida (DOP), indicació geogràfica protegida (IGP), denominació d'origen vínica (DO), els productes ecològics (PAE), la producció integrada (PI) i també els productes que gaudeixen de la marca de qualitat alimentària (Marca Q).
Els distintius d'origen i qualitat dels productes agroalimentaris DOP, IGP, DO possibiliten la protecció i la valoració dels productes de la terra que presenten característiques diferencials principalment pel seu origen, i estan regulats a la Llei 14/2003, de 13 de juny, de qualitat agroalimentària, i al Decret 285/2006, de 4 de juliol, de desenvolupament de la Llei anterior.
La producció agrària ecològica (PAE) es pot definir com un conjunt de tècniques agràries que exclouen l'ús de productes químics de síntesi, com fertilitzants, plaguicides o antibiòtics, per tal de preservar el medi ambient, mantenir o augmentar la fertilitat dels sòls i proporcionar aliments amb totes les seves propietats naturals, d'acord amb el que regula la Llei 15/2000, de 29 de desembre, i normativa de desenvolupament.
La producció integrada (PI), que defineix el Decret 241/2002, de 8 d'octubre, pel qual es regula la producció integrada a Catalunya, és un sistema de producció d'aliments agrícoles amb mètodes que respecten la salut humana i el medi ambient, amb els objectius de minimitzar l'ús de productes agroquímics, optimitzar els mètodes de producció, disminuir els costos de producció, minimitzar els residus i obtenir productes d'alta qualitat.
La marca de qualitat alimentària (Marca Q) és una marca propietat de la Generalitat de Catalunya que s'atorga a productes agroalimentaris que tenen unes característiques diferencials fixades per un reglament específic, que compleixen els graus superiors de les normes de qualitat i que són controlats i certificats per una entitat externa, i està regulada a la normativa esmentada anteriorment sobre qualitat agroalimentària de la Generalitat de Catalunya.
L'article 33 del Reglament CE 1698/2005, del Consell, de 20 de setembre, relatiu als ajuts al desenvolupament rural a través del Fons Europeu Agrícola de Desenvolupament Rural (FEADER), estableix que es podran concedir ajuts, entre altres conceptes, per a les activitats d'informació i promoció dels programes de qualitat que realitzin les agrupacions de productors/res.
D'acord amb aquest Reglament, el Programa de desenvolupament rural de Catalunya (PDR) 2007-2013, aprovat per la Comissió Europea el 15 de febrer de 2008 mitjançant la Decisió C(2008)702, preveu una mesura de suport a les agrupacions de productors/es en matèria de desenvolupament d'activitats d'informació i promoció en programes de qualitat dels aliments.
Aquesta mesura persegueix fomentar activitats d'informació i promoció dels productes amb DOP, IGP, DO, PAE, PI i Marca Q.
Conseqüentment, valorada la conveniència de donar suport a les agrupacions de productors/es per a les activitats d'informació i promoció de programes de qualitat mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i a proposta de la Direcció General d'Alimentació, Qualitat i Indústries Agroalimentàries, en ús de les atribucions que m'han estat conferides,
S'aproven les bases reguladores dels ajuts destinats al foment de les activitats d'informació i promoció dels programes de qualitat dels aliments que realitzin les agrupacions de productors/es, que es publiquen a l'annex.
2.1 Es convoquen els ajuts destinats al foment de les activitats d'informació i promoció dels programes de qualitat dels aliments per a les actuacions realitzades durant l'any 2009, d'acord amb les bases reguladores aprovades a l'article 1 precedent.
2.2 El termini de presentació de sol·licituds és d'un mes, que computa des de l'endemà de la publicació de l'Ordre al DOGC.
2.3 Aquests ajuts tenen el caràcter de cofinançats amb un reemborsament previst del FEADER del 23% i amb fons del DAR del 77%, d'acord amb el que preveu el Programa de desenvolupament rural de Catalunya 2007-2013, i van a càrrec de la partida pressupostària AG06/D/482000100/6130 dels pressupostos del DAR per a l'any 2009, dotada amb un import màxim de 1.000.000 euros.
2.4 L'òrgan instructor dels expedients d'ajut és el Servei de Denominacions i Marques.
2.5 L'òrgan competent per emetre la resolució sobre les sol·licituds és el director o la directora general d'Alimentació, Qualitat i Indústries Agroalimentàries.
A aquests efectes es nomena una comissió de valoració, que serà l'òrgan col·legiat encarregat de valorar les sol·licituds d'ajuts, formada pel subdirector o la subdirectora general d'Estratègia Rural, el subdirector o la subdirectora general de Qualitat Agroalimentària, el subdirector o la subdirectora general d'Agricultura i el/la cap del Servei de Denominacions i Marques.
2.6 El termini màxim per emetre la resolució i notificar-la per escrit a la persona sol·licitant és de 5 mesos a comptar des de la data en què finalitza el termini de presentació de sol·licituds.
2.7 Contra la resolució del director o la directora general de d'Alimentació, Qualitat i Indústries, que no exhaureix la via administrativa, es pot interposar recurs d'alçada davant el conseller o consellera d'Agricultura, Alimentació i Acció Rural en el termini d'un mes a comptar a partir de l'endemà de la notificació de la resolució, sens perjudici que se'n pugui interposar qualsevol altre que es consideri adient.
En cas de silenci administratiu el recurs d'alçada davant el conseller o la consellera d'Agricultura, Alimentació i Acció Rural es pot interposar en el termini de tres mesos a comptar a partir de la data en què s'exhaureixi el termini per resoldre i notificar que estableix l'apartat anterior.
2.8 Els ajuts concedits s'han de fer públics a la web http://www.gencat.cat/dar/ajuts, fent ús dels mitjans electrònics establerts, i s'han d'exposar al tauler d'anuncis de les dependències del DAR.
Els ajuts que superin els 3.000 euros s'han de publicar, a més, al Diari Oficial de la Generalitat de Catalunya (DOGC).
La concessió dels ajuts que estableix aquesta Ordre pel que fa a la Producció Integrada queda condicionada a l'aprovació per part de la Comissió Europea de la proposta de modificació del Programa de desenvolupament rural de Catalunya 2007-2013, i s'ha d'adaptar, si escau, als termes que estableixi la decisió de la Comissió Europea.
Bases reguladores.1 Objecte dels ajuts
1.1 L'objecte dels ajuts que estableix aquesta Ordre és fomentar les actuacions d'informació i promoció de les DOP, les IGP, les DO, la PAE, la PI i la Marca Q de Catalunya en el mercat interior mitjançant les actuacions següents:
a) L'organització, el patrocini i/o l'assistència a fires, exposicions, concursos i jornades tècniques.
b) Accions de relacions públiques i missions comercials.
c) L'elaboració de material divulgatiu i de promoció.
d) La informació i la publicitat en revistes especialitzades, receptaris, catàlegs, llibres, Internet.
e) La publicitat en els diferents mitjans de comunicació, i/o en els punts de venda.
f) La identificació del producte amb rètols informatius al lloc de venda i/o producció.
g) Les accions per a la millora de la imatge i la presentació del producte.
1.2 No és subvencionable el pla de foment executat i pagat en la seva totalitat abans de la data de publicació de la convocatòria..2 Persones beneficiàries
2.1 Poden ser beneficiàries d'aquests ajuts les persones següents:
a) Els consells reguladors i les federacions de consells reguladors, sense ànim de lucre, de productes amb DOP o IGP inscrits en un registre comunitari, que tinguin productors de base inscrits als registres corresponents.
b) El consell català de la producció agrària ecològica i el consell català de la producció integrada.
c) Les entitats associatives productores de productes regulats per la Marca Q, sense ànim de lucre.
d) Els consells reguladors de productes amb DO inscrits en un registre comunitari.
2.2 Les entitats beneficiàries han de complir els següents requisits:
a) Estar inscrites al registre corresponent de la Generalitat de Catalunya.
b) Disposar d'un pla de foment que inclogui actuacions objecte de l'ajut de l'apartat 1.1 d'aquestes bases..3 Tipus i quantia dels ajuts
3.1 L'ajut té caràcter de subvenció directament aplicable a les despeses ocasionades que preveu l'apartat 1.1 d'aquestes bases reguladores.
3.2 L'import de l'ajut no pot ser superior a 80.000 euros per entitat beneficiària.
3.3 L'import de l'ajut serà d'un màxim del 70% de la despesa subvencionable.
3.4 La quantia màxima destinada a aquest ajut i l'aplicació pressupostària a la qual s'ha d'imputar és la que es determina en l'article 2.3 de l'Ordre de la convocatòria.
3.5 La determinació de la quantia dels ajuts s'ha de realitzar en funció del nombre de sol·licituds i de la disponibilitat pressupostària, i d'acord amb els criteris d'atribució i prioritats que estableix l'apartat 4 d'aquestes bases reguladores..4 Criteris d'atribució i prioritats
En el cas que l'import total de les sol·licituds presentades superi la dotació pressupostària disponible per aquests ajuts, s'atendran les sol·licituds d'acord amb l'ordre de preferència següent:
a) Les entitats beneficiàries a què fa referència l'apartat 2.1.a) d'aquestes bases reguladores de productes que estiguin inscrits en un registre comunitari per un període inferior a cinc anys.
b) Les entitats beneficiàries a què fan referència els apartats 2.1.b), c) i d) d'aquestes bases de productes que estiguin inscrits en un registre comunitari per un període inferior a cinc anys.
c) Les entitats beneficiàries a què fan referència els apartats 2.1.a) i b) d'aquestes bases de productes que estiguin inscrits en un registre comunitari per un període superior a cinc anys.
d) Les entitats beneficiàries a què fa referència l'apartat 2.1.c) de productes que estiguin inscrits en un registre comunitari per un període superior a cinc anys.
e) Les entitats beneficiàries a què fa referència l'apartat 2.1.d) de productes que estiguin inscrits en un registre comunitari per un període superior a cinc anys.
En cas de manca de disponibilitat pressupostària en alguna de les prioritats anteriors, es podrà reduir proporcionalment la quantia de l'ajut, d'acord amb el pressupost disponible..5 Concurrència amb altres ajuts
5.1 Els ajuts concedits d'acord amb el que estableix l'Ordre són incompatibles amb qualsevol altre ajut cofinançat amb fons comunitaris i concedits per a la mateixa finalitat.
5.2 En qualsevol cas, els imports i percentatges de la totalitat dels ajuts concedits per a la mateixa finalitat no poden superar el 70%, límit establert pel Reglament CE 1698/2005..6 Sol·licituds i documentació
6.1 Les sol·licituds per acollir-se a aquests ajuts es s'han de formalitzar en un imprès normalitzat que es podrà descarregar des de la web www.gencat.cat/dar/ajuts.
Aquestes sol·licituds s'han d'adreçar al director o la directora general d'Alimentació, Qualitat i Indústries Agroalimentàries i s'han de presentar als serveis centrals del DAR, preferentment, sens perjudici de fer ús de la resta de mitjans establerts a la Llei 30/1992, de 26 de novembre, dins el termini establert en la convocatòria.
Les sol·licituds presentades fora de termini no s'admeten a tràmit.
6.2 Amb les sol·licituds s'ha d'adjuntar la documentació que es relaciona a continuació.
No obstant això, no cal presentar la documentació que s'hagi presentat anteriorment al DAR i de la qual no hagin variat les dades i continuïn essent vigents.
En aquest cas, quan s'iniciï el procediment administratiu en una oficina del DAR diferent d'aquella en què es va presentar la documentació, caldrà indicar en l'imprès de sol·licitud en quin procediment, campanya o any i unitat del DAR es va aportar la documentació requerida.
a) Fotocòpia compulsada del DNI/NIF/NIE de la persona representant.
b) Acreditació de la representació per qualsevol mitjà vàlid en dret que en deixi constància.
c) Fotocòpia compulsada de les escriptures i/o estatuts registrats de l'entitat sol·licitant.
d) Certificat actualitzat d'inscripció en el registre administratiu corresponent.
En el cas que es tracti d'un registre gestionat pel DAR no és necessari aportar cap certificació d'inscripció.
e) Certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
f) Descripció dels mitjans humans, tècnics i materials propis o contractats per dur a terme l'actuació.
g) Memòria i pressupost detallats de les actuacions per a les quals se sol·licita l'ajut.
h) En el cas que la despesa subvencionable superi la quantia de 12.000 euros en el supòsit de subministrament de béns d'equip o prestació de serveis per a empreses de consultoria o assistència tècnica, la persona beneficiària ha de presentar tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, excepte que per les característiques especials de les despeses subvencionables no hi hagi al mercat un nombre suficient d'entitats que ho subministrin o prestin.
En cas que no es triï l'oferta més econòmica o que al mercat no hi hagi un nombre suficient de proveïdors, cal presentar una memòria explicativa que ho justifiqui.
6.3 L'imprès de sol·licitud ha d'incloure declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
Si és la primera vegada que s'inicia una relació amb el DAR o han variat les dades des de la presentació del full de dades bancàries s'ha de presentar l'imprès EF-013, que es podrà obtenir en qualsevol de les dependències del DAR o a la web www.gencat.cat/dar/ajuts.
b) No estar sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, i no estar inclòs en els motius d'exclusió establerts en l'article 93 en relació amb el 114.2 del Reglament (CE) 1605/2002, del Consell, de 25 de juny, pel qual s'aprova el Reglament financer aplicable al pressupost general de les Comunitats Europees.
c) No haver sol·licitat cap altre ajut per a la mateixa finalitat, llevat del supòsit previst en l'apartat 5 d'aquestes bases, referit a la concurrència amb altres ajuts.
En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, cal especificar la quantia, la data de concessió i l'ens concedent.
6.4 La presentació de la sol·licitud de l'ajut per part de la persona interessada comporta l'autorització al DAR a obtenir els certificats necessaris per a la tramitació de l'ajut a emetre per l'Agència Estatal d'Administració Tributària i per la Tresoreria General de la Seguretat Social, així com pel Departament d'Economia i Finances, i qualsevol altre que exigeixi la normativa reguladora en matèria de subvencions.
Si la persona sol·licitant denega expressament l'autorització esmentada, mitjançant l'imprès de sol·licitud, caldrà que aporti el certificat o els certificats de què es tracti en el moment de la sol·licitud i de la certificació de l'ajut..7 Compromisos i obligacions dels beneficiaris
Sens perjudici d'allò establert en els apartats anteriors, les entitats beneficiàries han de complir les obligacions i els compromisos que es relacionen a continuació i que hauran d'acceptar expressament mitjançant la sol·licitud:
7.1 Fer constar en el material d'informació promocional o publicitària (inclosa la informació electrònica) que es generi com a conseqüència de l'aplicació de les actuacions desenvolupades amb l'ajut del DAR:
7.1 a) Les identificacions visuals del DAR, sempre vinculades a l'escut de la Generalitat de Catalunya i la frase.Amb la col·laboració del Departament d'Agricultura, Alimentació i Acció Rural de la Generalitat de Catalunya., segons les normes d'harmonització del Programa d'identificació visual de la Generalitat de Catalunya.
7.1 b) Les identificacions visuals de la Unió Europea, sempre vinculades a la bandera europea i la frase.Fons Europeu Agrícola de Desenvolupament Rural: Europa inverteix a les zones rurals., d'acord amb les normes gràfiques establertes al punt 4 de l'annex VI del Reglament CE 1974/2006.
7.2 Comunicar al DAR per escrit i dins els deu dies següents l'obtenció d'altres subvencions, ajuts, ingressos o recursos que financin les activitats subvencionades, tan aviat com es conegui i, en tot cas, amb anterioritat a la justificació de l'aplicació donada als fons percebuts.
7.3 Comunicar per escrit, al Departament d'Agricultura, Alimentació i Acció Rural, i abans de la seva realització, els canvis en les actuacions i/o els pressupostos presentats inicialment, degudament motivats, els quals han de ser acceptats per l'òrgan que concedeix la subvenció amb caràcter previ a la seva realització..8 Tramitació i resolució
8.1 El procediment de concessió de la subvenció es fa en règim de concurrència competitiva.
8.2 La comissió de valoració pot sol·licitar tots els documents i els informes que consideri necessaris per a l'elaboració de l'informe d'avaluació.
8.3 Quan les sol·licituds qualificades d'auxiliables superin la disponibilitat pressupostària la Comissió de valoració determinarà l'assignació dels fons, d'acord amb els criteris d'atribució i prioritats establerts en l'apartat 4 d'aquestes bases reguladores.
8.4 D'acord amb la documentació presentada i l'informe de la comissió de valoració, l'òrgan instructor elevarà la proposta de resolució corresponent a l'òrgan competent per resoldre.
8.5 En la resolució de concessió han de figurar, com a mínim, l'import màxim de l'ajut, les condicions que ha de complir la persona beneficiària, el termini d'execució i de justificació de les actuacions subvencionades i la procedència dels fons amb els quals es finança l'ajut.
Així mateix s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'administració tributària i la social i amb el Departament d'Economia i Finances de la Generalitat de Catalunya.
8.6 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o a l'administració..9 Justificació i pagament
9.1 Les persones beneficiàries han de realitzar les actuacions objecte dels ajuts durant l'any natural i pagar-les i justificar-les davant del DAR abans del 31 de gener de l'any següent al de la convocatòria.
9.2 Per justificar les actuacions realitzades cal presentar les factures corresponents amb un comprovant de pagament, ja sigui xec nominatiu, rebut bancari, transferència bancària o altres de valor probatori equivalent, així com l'extracte bancari que justifiqui el pagament, mitjançant documents originals.
Els justificants han d'indicar amb tota claredat a quins conceptes del pressupost previst, presentat amb la sol·licitud, es refereixen i han de coincidir amb la memòria a què fa referència l'apartat 6.2. g) d'aquestes bases reguladores i amb les modificacions, si escau, autoritzades pel DAR.
S'admeten els pagaments en metàl·lic fins a un màxim de 300 euros per expedient, que s'han de justificar mitjançant la presentació de la factura corresponent, que ha d'incloure l'expressió.Rebut en metàl·lic. i fer-se constar a la comptabilitat de l'entitat com una disminució patrimonial pel valor del pagament efectuat.
9.3 El pagament de l'ajut s'ha d'efectuar prèvia certificació dels serveis competents del DAR, segons la qual l'activitat i la despesa realitzades estan degudament justificades.
A efectes d'allò establert en l'apartat 9.4 b) d'aquestes bases reguladores es poden efectuar certificacions parcials.
9.4 Un cop efectuades les comprovacions oportunes, i si escau, es procedirà al pagament de l'ajut mitjançant les modalitats següents:
a) Pagament íntegre, amb l'aportació prèvia de la documentació justificativa de les actuacions subvencionables.
b) Pagaments parcials, a mesura que es realitzin les actuacions subvencionables, sempre que pel tipus d'actuació es pugui efectuar aquest pagament i compleixin la finalitat per a la qual es va concedir l'ajut, amb la presentació de la documentació justificativa.
9.5 L'IVA dels justificants queda exclòs de la subvenció si la persona beneficiària no és un consumidor/a final i se'l pot deduir.
9.6 Els òrgans competents del DAR comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
A aquests efectes les persones beneficiàries han de facilitar tota la informació complementària que els sigui requerida pel DAR.
9.7 Les persones beneficiàries, per rebre l'import de les subvencions, han d'estar al corrent de les obligacions amb l'administració tributària i la social en el moment que el DAR realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
9.8 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb allò establert al Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya..10 Invalidesa de la resolució de concessió i reintegrament de les quantitats percebudes indegudament
10.1 Són causes d'invalidesa de la resolució de concessió, i comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
10.2 També s'ha de produir el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi la procedència del reintegrament en els casos que estableix l'article 37 de la llei 38/2008, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
10.3 El procediment de reintegrament de subvencions es regeix per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i del procediment administratiu comú, sens perjudici de les especialitats que s'estableixin en la Llei 38/2003, de 17 de novembre, i en el Decret legislatiu 3/2002, de 24 de desembre..11 Incompliments parcials
1 D'acord amb allò establert a l'article 31 del Reglament (CE) 1975/2006, de 7 de desembre, de la Comissió, en els supòsits en què la diferència entre l'import de la justificació de la inversió presentada per la persona beneficiària i l'import de la justificació de la inversió després dels controls d'admissibilitat superi el 3%, s'aplicarà una reducció a l'import de l'ajut igual a la diferència entre els imports de justificació de la inversió.
No obstant això, no s'aplicarà cap reducció si la persona beneficiària pot demostrar que no és responsable de la inclusió de l'import no subvencionable.
11.2 Sens perjudici d'allò establert en l'apartat 11.1 anterior, s'aplicaran reduccions de l'ajut certificat d'acord amb el següent:
a) En cas de realitzar entre el 60% i el 80% de la despesa subvencionable, es reduirà un 20% de la subvenció certificada per l'actuació parcialment realitzada.
b) En cas de realitzar entre el 60% i el 30%, ambdós inclosos, de la inversió subvencionable, es reduirà un 40% de la subvenció certificada per l'actuació parcialment realitzada.
c) En cas de realitzar menys del 30% de la inversió subvencionable, es revocarà la subvenció concedida per l'actuació en qüestió..12 Inspecció i control
Els òrgans competents del DAR tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les actuacions realitzades per les entitats beneficiàries per comprovar que es compleixen la destinació dels ajuts, els requisits i els compromisos establerts en aquestes bases reguladores i el sometiment a normativa FEADER..13 Infraccions i sancions
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, la Llei 30/1992, de 26 de novembre, sens perjudici de les especialitats que es puguin derivar de la normativa sectorial aplicable.